Wieħed minn żewġ immigranti li ġew salvati minn dgħajsa li għerqet fl-English Channel, iddeskriva l-mument li fih l-immigranti żammew idejn xulxin biex jippruvaw isalvaw milli jegħrqu. Ir-raġel li ġie salvat, Mohammed Ibrahim Zada, spjega kif kien abbord id-dgħajsa meta din għelbet bihom. F'dan l-inċident, li seħħ nhar il-Ħamis li għadda, 27 immigrant tilfu ħajjithom waqt li kienu qegħdin jippruvaw jaqsmu lejn l-Ingilterra. Fost il-vittmi kien hemm mara tqila u tifla. Zada qal li malli l-immigranti telgħu fid-dgħajsa, indunaw li l-pompa tad-dgħajsa bdiet timtela bl-ilma. Minkejja li l-immigranti bdew jipprovaw ibattlu l-ilma mid-dgħajsa, ma rnexxielhomx iwaqqfuha milli tegħreq. L-immigrant li salva qal li l-grupp irnexxielu jikkuntattja lill-pulizija ta' Franza ftit qabel ma għerqet id-dgħajsa, iżda l-awtoritajiet Franċiżi qalu li ma setgħux jgħinu għax kienu fl-ibħra Ingliżi. "Meta kkuntatjajna lill-awtoritajiet Ingliżi għall-għajnuna, dawn qalulna biex inkellmu lill-pulizija Franċiża", spjega Zada. Aktar kmieni din il-ġimgħa, il-Prim Ministru tar-Renju Unit, Boris Johnson, qal li biex tiġi evitata traġedja oħra, se joffri li jibgħat numru ta' uffiċjali tal-Pulizija u uffiċjali tal-Forzi Armati tal-pajjiż biex jgħinu lill-pulizija Franċiża. Intant, f'intervista mal-istazzjon tar-radju Franċiż RTL, il-Ministru tal-Intern Franċiż Gerard Darmanin żvela li l-imwiet seħħew wara li l-immigranti kienu fuq dinghy li nqaleb. .td_uid_3_61a6127ed6874_rand.td-a-rec-img{text-align:left}.td_uid_3_61a6127ed6874_rand.td-a-rec-img img{margin:0 auto 0 0}